‘Geen spesiale Australiese visums vir wit SA boere’Julie Bishop, Australië se minister van buitelandse sake (Foto: Manuel Elias/United Nations via AP) Australië het geen planne vir ŉ spesiale visum vir wit Suid-Afrikaanse boere wat geweld en vervolging wil ontvlug nie, het Julie Bishop, minister van buitelandse sake in dié land, Sondag gesê. Peter Dutton, Australiese minister van binnelandse sake, het ŉ diplomatieke geskil met die Suid-Afrikaanse regering veroorsaak toe hy vroeër vandeesweek aangevoer het dat wit boere in Suid-Afrika “spesiale aandag” van ŉ “beskaafde land soos Australië” moet kry om vervolging te ontvlug. Bishop het egter aan die uitsaaier ABC gesê daar is geen planne om wit boere prioriteit te gee oor ander humanitêre visum-aansoeke nie. “Ek glo die humanitêre program se geloofwaardigheid lê juis daarin dat dit nie diskriminerend is nie en dat elke aansoek op meriete gekeur word,” het sy aan die ABC se “Insiders”-program gesê. “Dit was die geval onder die Turnbull-regering, en so ver as wat ek weet, is daar nie enige planne om dié visumprogram te verander nie.” Die Suid-Afrikaanse regering het ŉ verduideliking van Australië se hoë kommissaris in Pretoria geëis ná Dutton se uitlatings Woensdag in die Daily Telegraph gepubliseer is. Lees alle vorige berigte oor Peter Dutton op Maroela Media.